《壶中天·五叠韵和中秋夜同雪庄赏桂 其五》
清代·黄之隽

何来仙种，是广寒、栽向琼楼玉宇。曾伴吴刚经斧斫，七宝同修月户。

叶底翔鸾，花边驯兔，凑合蟾宫趣。垒垒桂实，生餐更不须煮。

惟有张姓连天，天香飘下，金粟填秋坞。赓唱满庭芳一曲，胜谱霓裳之舞。

宾客淮南，风骚泖上，先后推盟主。吾吟招隐，小山丛桂何处。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。